ວ.ກ.ອອນໄລ - ວັນທີ 5 ມັງກອນ 2014, ຢູ່ທີ່ນະຄອນຫຼວງຮ່າໂນ້ຍ, ຄະນະກຳມະການສູນກາງແນວໂຮມປະເທດຊາດຫວຽດນາມ ໄດ້ຈັກຕັ້ງພິທີສະເຫຼີມສະຫຼອງຢ່າງສົມກຽດ ວັນໄຊຊະນະສົງຄາມປົກປັກຮັກສາຊາຍແດນຕາເວັນຕົກສ່ຽງໃຕ້ ແລະ ພ້ອມກັນກັບປະຊາຊົນກຳປູເຈຍຕີເອົາຊະນະລະບອບດັບສູນເຊື້ອຊາດ ຄົບຮອບ 35 ປີ (07-01- 1979 – 07-01-2014).
ກ່າວຄຳປາໄສໄຂພິທີສະເຫຼີມສະຫຼອງ, ທ່ານປະທານປະເທດ ເຈືອງເຕິນຊາງ ຍົກໃຫ້ເຫັນແຈ້ງວ່າ ໂດຍຕອບສະໜອງຄຳຮຽກຮ້ອງຮີບດ່ວນ ຂອງແນວໂຮມສາມັກຄີກູ້ຊາດກຳປູເຈຍ ແລະ ຂອງປະຊາຊົນກຳປູເຈຍອ້າຍນ້ອງ, ພັກ ລັດ ປະຊາຊົນ ແລະ ກອງທັບປະຊາຊົນຫວຽດນາມໄດ້ປະຕິບັດສິດປ້ອງກັນຕົວອັນຊອບທຳ, ທັບມ້າງການກະທຳຮຸກຮານ, ພ້ອມກັນກັບກຳລັງປະກອບອາວຸດ ແລະປະຊາຊົນກຳປູເຈຍ, ການສະໜັບສະໜູນຂອງເພື່ອນມິດໃນໂລກ ໄດ້ໂຄ່ນລົ້ມລະບອບດັບສູນເຊື້ອຊາດໃນວັນທີ 07-01-1979... ນີ້ແມ່ນໄຊຊະນະລວມ, ຄວາມມ່ວນຊື່ນລວມຂອງປະຊາຊົນສອງປະເທດ, ປົກປັກຮັກສາເອກະລາດ ອຳນາດອະທິປະໄຕ ຜືນແຜ່ນດິນອັນຄົບຖ້ວນຂອງກຳປູເຈຍ ແລະ ຂອງຫວຽດນາມຢ່າງໝັ້ນຄົງ, ປິດໜ້າປະຫວັດສາດອັນມືດມົນທີ່ສຸດຂອງປະເທດກຳປູເຈຍ, ກອບກູ້ປະຊາຊົນກຳປູເຈຍໃຫ້ຫລຸດພົ້ນອອກຈາກໄພແຫ່ງການດັບສູນເຊື້ອຊາດ, ເປີດສັງກາດໃໝ່ອອກມາເຊິ່ງເປັນສັງກາດແຫ່ງເອກະລາດ ອິດສາລະພາບ ເປັນກາງ ແລະ ການພັດທະນາ... ທ່ານປະທານປະເທດຢັ້ງຢືນນ້ຳໃຈສະມັກຄີສູ້ຮົບອັນຜ່ອງໃສ ລະຫວ່າງປະຊາຊົນສອງປະເທດ ຈະໄດ້ຈາລຶກໄວ້ໃນປະຫວັດສາດຕະຫຼອດການ ແລະ ຈະບໍ່ມີອິດທິກຳລັງໃດສາມາດບິດເບືອນໄດ້...
ທ່ານເຮັງ ສຳຣິນ ປະທານສະພາແຫ່ງຊາດແຫ່ງລາຊະອານາຈັກກຳປູເຈຍ ສະແດງຄວາມດີອົກດີໃຈທີ່ໄດ້ຕາງໜ້າປະຊາຊົນກຳປູເຈຍ ເຂົ້າຮ່ວມພິທີມິດຕິ້ງອັນສົມກຽດເພື່ອສະເຫຼີມສະຫຼອງ 35 ປີແຫ່ງເຫດການທີ່ທະຫານອາສາສະໝັກຫວຽດນາມໄດ້ປະຕິບັດພາລະກິດອັນສູງສົ່ງ, ຊ່ວຍປົດປ່ອຍປະຊາຊົນກຳປູເຈຍໃຫ້ຫລຸດພົ້ນອອກຈາກລະບອບດັບສູນເຊື້ອຊາດ ໂປນປົດ, ຍາດໄດ້ໄຊຊະນະອັນຍິ່ງໃຫຍ່ໃນວັນທີ 07-01-1979 ເຊິ່ງເປັນວັນເກີດທີສອງຂອງປະຊາຊົນກຳປູເຈຍ. ທ່ານເຮັງ ສຳຣິນ ປະທານສະພາແຫ່ງຊາດ ເນັ້ນວ່າ ຖ້າຫາກບໍ່ມີການເສຍສະຫຼະອັນສູງສົ່ງຂອງກອງທັບຫວຽດນາມ ປະຊາຊົນກຳປູເຈຍກໍ່ຈະບໍ່ມີໂອກາດເພື່ອຍາດເອົາໄຊຊະນະອັນເປັນປະຫວັດສາດໃນວັນທີ 07-01-1979. ໄຊຊະນະນີ້ຖືກປະຊາຊົນກຳປູເຈຍຈັດຕັ້ງເພື່ອສະເຫຼີມສະຫຼອງຂ່ຳນັບຮັບຕ້ອນ, ພ້ອມກັນນັ້ນກໍ່ເປັນໂອກາດເພື່ອລຶ້ມຄືນຄວາມລະລຶກອັນຂົມຂື່ນ ແລະ ສະແດງຄວາມຮູ້ບຸນຄຸນຕະຫຼອດການຕໍ່ຜູ້ທີ່ໄດ້ຊ່ວຍກູ້ປະເທດ ແລະ ປະຊາຊົນກຳປູເຈຍ. ປະຊາຊົນກຳປູເຈຍສະແດງຄວາມຮູ້ບຸນຄຸນຕະຫຼອດການຕໍ່ການຊ່ວຍເຫຼືອດັ່ງກ່າວ ແລະຂໍຈາລຶກໄວ້ໃນປະຫວັດສາດຂອງຕົນເພື່ອຕັກເຕືອນໃຫ້ຄົນຮຸ່ນຫຼັງ ແລະ ລູກຫຼານໃນພາຍໜ້າ...
ການສະເຫຼີມສະຫຼອງວັນໄຊຊະນະສົງຄາມປົກປັກຮັກສາຊາຍແດນຕາເວັນຕົກສ່ຽງໃຕ້ ແລະ ພ້ອມກັນກັບປະຊາຊົນກຳປູເຈຍຕີເອົາຊະນະລະບອບດັບສູນເຊື້ອຊາດ ຄົບຮອບ 35 ປີ ຍິ່ງຢັ້ງຢືນຄຸນຄ່າຂອງນ້ຳໃຈສາມັກຄີ ສະເໝີຕົ້ນສະເໝີປາຍອັນໃສແຈ້ງ ແລະ ສາຍພົວພັນມິດຕະພາບພິເສດ, ໝັ້ນຄົງຂະໜົງແກ່ນຕະຫຼອດການລະຫວ່າງສອງຊາດອ້າຍນ້ອງຫວຽດນາມ - ກຳປູເຈຍ./.
ໂດຍ: ແຂງງວຽນ